Komisijos reglamentas (EB) Nr. 580/2004
2004 m. kovo 26 d.
nustatantis eksporto gražinamųjų išmokų skyrimo už žemės ūkio produktus konkurso tvarką
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1], ypač jo 26 straipsnio 3 dalį, 31 straipsnio 3 dalies b punktą ir 14 dalį,
kadangi:
(1) Vadovaujantis Reglamento (EB) Nr. 1255/1999 31 straipsnio 1 dalimi, skirtumas tarp tam tikrų pieno produktų tarptautinės prekybos kainų ir šių produktų Bendrijos kainų gali būti dengiamas eksporto grąžinamosiomis išmokomis, laikantis ribų, nustatytų susitarimais, sudarytais pagal Sutarties 300 straipsnį.
(2) Šis reglamentas turėtų apimti eksporto grąžinamąsias išmokas už nugriebto pieno miltelius ir sviestą, kuriems taikomi atitinkami produktų kodai, nurodyti 1987 m. gruodžio 17 d. Komisijos reglamento (EEB) Nr. 3846/87, nustatančio žemės ūkio produktų, kuriems skiriamos eksporto grąžinamosios išmokos, nomenklatūrą [2], I priedo 9 skiltyje. Šiame reglamente svarstomi produktai turėtų būti supakuoti urmu. Be to, būtina apriboti 9 skilties 13 išnašos taikymą nugriebto pieno milteliams, nustatant maksimalų priemaišų, neturinčių laktozės, svorį, taip užtikrinant, kad būtų teikiami pasiūlymai dėl standartus atitinkančių produktų.
(3) Siekiant veiksmingai administruoti Bendrijos fondų lėšas ir atsižvelgti į pasikeitusias svarstomų produktų eksporto galimybes, užtikrinant didesnį skaidrumą ir ūkio subjektų galimybes dalyvauti eksporto sistemoje, eksporto grąžinamosios išmokos už šiuos produktus turėtų būti nustatomos konkurso tvarka, kaip jau buvo nustatyta Tarybos reglamento (EEB) Nr. 804/68 [3] 17 straipsnio 2 dalyje.
(4) Paskirtys, dėl kurių gali būti nustatytos eksporto grąžinamosios išmokos, yra nurodytos 2003 m. rugpjūčio 28 d. Komisijos reglamente (EB) Nr. 1523/2003, nustatančiame eksporto grąžinamąsias išmokas už pieną ir pieno produktus [4].
(5) Siekiant užtikrinti vienodą elgesį su visomis suinteresuotomis šalimis, visi Komisijos sprendimai, susiję su konkursais, turėtų būti skelbiami Europos Sąjungos oficialiajame leidinyje.
(6) Siekiant sumažinti administracinę ūkio subjektų ir nacionalinių administracijų naštą, konkurso tvarka turėtų būti įtraukta į eksporto licencijų paraiškų sistemą, o konkurso užstatas turėtų galioti kaip licencijos užstatas. Paraiškose konkursui turėtų būti nurodyti duomenys, leidžiantys jas tinkamai įvertinti, taip pat turėtų būti numatytas apsikeitimas informacija tarp valstybių narių ir Komisijos. Atsižvelgiant į svarstomų duomenų konfidencialumą, paraiškos neturėtų būti vertinamos viešai.
(7) Užstatas turėtų užtikrinti, kad skirti kiekiai bus eksportuoti pagal licenciją, išduotą laikantis konkurso tvarkos. Užstatas turėtų būti negrąžinamas, jeigu kiekiai nebuvo eksportuoti. Dėl to kartu su 1985 m. liepos 22 d. Komisijos reglamentu (EEB) Nr. 2220/85, nustatančiu bendras išsamias taisykles dėl užstatų sistemos taikymo žemės ūkio produktams [5], turėtų būti patvirtintos nuostatos, reglamentuojančios užstatų sumokėjimą, grąžinimą ir negrąžinimą.
(8) Turėtų būti nustatytas maksimalus eksporto grąžinamosios išmokos dydis. Tačiau rinkoje gali susidaryti situacijos, kai dėl ekonominių ar kitokių priežasčių būtina atmesti bet kokias gautas paraiškas konkursui.
(9) Turėtų būti nustatytos išsamios taisyklės, skirtos užtikrinti, kad konkurso dalyviai būtų informuoti apie konkurso rezultatus ir eksportuoti skirtiems numatytiems kiekiams būtų išduotos reikalingos licencijos.
(10) Nukrypstant nuo 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [6], siekiant užkirsti kelią spekuliacijai, konkurso laimėtojams turėtų būti suteiktos su licencijomis susijusios teisės.
(11) 1999 m. sausio 26 d. Komisijos reglamentas (EB) Nr. 174/1999, nustatantis išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų [7], yra taikomas visoms eksporto licencijoms ir eksporto grąžinamosioms išmokoms pieno sektoriuje. Prireikus turėtų būti numatytos nukrypti leidžiančios nuostatos. Nuostatos turėtų reglamentuoti taikomą grąžinamosios išmokos dydį, paraiškų pateikimą ketvirtadieniais ir produktų, kuriems skiriamos grąžinamosios išmokos, nomenklatūros kodus, nurodytus licencijose. Be to, atsižvelgiant į tai, kad licencijos konkurso tvarka išduodamos konkretiems produktams, nuostatos, reglamentuojančios licencijos naudojimą, neturėtų būti taikomos kitam produktui. Siekiant užtikrinti, kad visų licencijų galiojimo laikas būtų vienodas, galutinė paraiškų konkursui pateikimo data turėtų galioti kaip galiojimo pradžia.
(12) Pieno ir pieno produktų vadybos komitetas per pirmininko nustatytą terminą nepateikė savo nuomonės,
PRIĖMĖ ŠĮ REGLAMENTĄ:
1 straipsnis
Taikymo sritis
Šis reglamentas nustato konkurso tvarką, taikomą nustatant eksporto grąžinamąsias išmokas už šiuos Bendrijos kilmės pieno produktus, išvardintus Reglamento (EEB) Nr. 3846/87 I priedo 9 skiltyje:
a) nugriebto pieno miltelius, išfasuotus į maišus, kurių neto svoris ne mažesnis kaip 25 kilogramai ir kurių sudėtyje yra ne daugiau kaip 0,5 % svorio priemaišų, neturinčių laktozės, klasifikuojamus kodu ex 040210199000;
b) natūralų sviestą, išfasuotą į gabalus, kurių neto svoris ne mažesnis kaip 20 kilogramų, klasifikuojamą kodais ex 040510199500 ir ex 040510199700;
c) lydytą sviestą, išfasuotą į tarą, kurios neto svoris ne mažesnis kaip 190 kilogramų, klasifikuojamą kodu ex 040590109000.
2 straipsnis
Paraiškų konkurso tvarka
1. Konkursas skelbiamas vadovaujantis Reglamento (EB) Nr. 1255/1999 42 straipsnio 2 dalyje nurodyta tvarka, garantuojančia vienodas dalyvavimo galimybes visiems Bendrijoje įsisteigusiems asmenims.
2. Paskelbtame konkurse nurodomi:
a) konkursiniai laikotarpiai;
b) pradinis terminas ir galutinis terminas, kada galima teikti paraiškas;
c) minimalus kiekis, taikomas bet kuriai paraiškai;
d) konkurso paraiškos užstato dydis; ir
e) valstybės narės, kurioje pateikiamos paraiškos, kompetentingų institucijų adresas.
3. Naudodamos, jų manymu, tinkamiausias priemones, valstybės narės informuoja ūkio subjektus apie konkurso tvarkos taikymą.
3 straipsnis
Paraiškų pateikimas
1. Laikantis Reglamento (EB) Nr. 1291/2000, rašytinės paraiškos valstybės narės kompetentingai institucijai pateikiamos kartu su užpildytu paraiškos blanku, skirtu eksporto licencijai gauti. Jos pateikiamos vienu iš šių būdų:
a) jas pristatant asmeniškai ir patvirtinant, kad gauta; arba
b) jas siunčiant suinteresuotai institucijai registruotu laišku ar telegrama; arba
c) jas siunčiant suinteresuotai institucijai teleksu, faksu ar elektroniniu paštu, jeigu institucijai toks informavimo būdas yra priimtinas.
2. Paraiškų atsiimti negalima.
3. Paraiška galioja, jeigu laikomasi šių sąlygų:
a) joje nurodyta:
i) 20 skiltyje - nuoroda į šį reglamentą ir galutinis paraiškų pateikimo terminas;
ii) 4 skiltyje - konkurso dalyvio pavadinimas, adresas, el. pašto adresas ir telefono numeris. Tačiau paraiška galioja ir nenurodžius el. pašto adreso ir telefono numerio;
iii) 16 skiltyje - produktų kodas, prieš kurį nurodoma "ex", kaip paminėta 1 straipsnyje, 15 skiltyje - 1 straipsnyje nurodytas produkto aprašymas, o 17 ir 18 skiltyse - eksportuojamo produkto kiekis;
iv) 20 skiltyje - eksporto grąžinamoji išmoka už 100 kilogramų, išreikšta EUR ir centais;
v) numatoma paskirtis;
b) paraiškoje laikomasi paskelbtame paraiškų konkurse nurodyto minimalaus dydžio;
c) į paraišką neįtrauktos jokios kitos sąlygos, išskyrus paminėtąsias šioje dalyje;
d) iki termino sumokėti užstatą pabaigos konkurso dalyvis sumoka konkurso užstatą ir pateikia tai patvirtinančius įrodymus.
Nukrypstant nuo Reglamento (EB) Nr. 174/1999 9 straipsnio, konkurso užstatas galioja kaip eksporto licencijos užstatas.
4. Asmenys, įgalioti priimti paraiškas, pašaliniams asmenims negali atskleisti jokių su šiomis paraiškomis susijusių duomenų.
4 straipsnis
Paraiškų vertinimas ir pateikimas Komisijai
1. Paraiškas vertina valstybių narių kompetentingos institucijos. Jos nevertinamos viešai. Asmenys, kuriems leidžiama dalyvauti vertinant paraiškas, įpareigojami neatskleisti pašaliniams asmenims su jomis susijusių duomenų.
2. Per dvi valandas nuo kiekvieno konkurso laikotarpio pabaigos, valstybės narės, naudodamos priede nurodytą formą, praneša Komisijai apie visas galiojančias paraiškas, nepranešdamos konkurso dalyvių pavadinimų.
Jeigu paraiškų nebuvo pateikta, valstybės narės praneša apie tai Komisijai per tą patį laikotarpį.
3. Jeigu paraiška negalioja, valstybės narės kompetentinga institucija praneša apie tai konkurso dalyviui.
4. Po 5 straipsnyje nurodyto sprendimo paskelbimo ne vėliau kaip trečią kitos savaitės darbo dieną valstybės narės praneša Komisijai kiekvieno konkurso dalyvio pavadinimą bei adresą pagal priedo 1, 2, 3 ir 4 punktuose pateiktų lentelių 2 stulpelyje nurodytą numerį.
5 straipsnis
Sprendimas dėl grąžinamosios išmokos
Remdamasi paraiškomis, apie kurias buvo pranešta pagal 4 straipsnio 2 dalį, ir laikydamasi Reglamento (EB) Nr. 1291/2000 42 straipsnio 2 dalyje nurodytos tvarkos, Komisija priima sprendimą dėl maksimalaus grąžinamųjų išmokų dydžio nustatymo kiekvienam konkurso laikotarpiui pagal to reglamento 31 straipsnio 4 ir 5 dalis arba atsisakymo skirti grąžinamąsias išmokas.
Sprendimas dėl grąžinamųjų išmokų paskelbiamas Europos Sąjungos oficialiajame leidinyje.
6 straipsnis
Konkursinių paraiškų priėmimas
1. Jeigu nustatoma maksimali eksporto grąžinamoji išmoka, valstybės narės kompetentinga institucija priima tas paraiškas, kurios tapačios arba mažesnės už maksimalaus dydžio išmoką, ir atmeta likusias paraiškas. Jeigu grąžinamoji išmoka nenustatoma, atmetamos visos paraiškos.
2. Po oficialaus sprendimo dėl išmokų paskelbimo valstybės narės kompetentinga institucija priima 1 dalyje paminėtus sprendimus.
7 straipsnis
Konkursą laimėjusio dalyvio teisės ir pareigos
1. Konkursą laimėjęs dalyvis turi:
a) teisę į eksporto licenciją konkrečiam kiekiui ir eksporto grąžinamąją išmoką pagal 6 straipsnio 1 dalyje paminėtą sprendimą;
b) pareigą eksportuoti paraiškoje nurodytą kiekį pagal Reglamento (EB) Nr. 1291/2000 31 straipsnio b punktą ir 32 straipsnio 1 dalies b punkto i papunktį.
2. Nukrypstant nuo Reglamento (EB) Nr. 1291/2000 9 straipsnio 1 dalies, 1 punkte paminėta teisė negali būti perleidžiama.
8 straipsnis
Eksporto licencijos
1. Nukrypstant nuo Reglamento (EB) Nr. 174/1999
a) to reglamento 1 straipsnyje paminėtas grąžinamosios išmokos dydis yra konkurso būdu nustatyta suma;
b) netaikomos to reglamento 5 straipsnio 2 ir 3 dalys;
c) vadovaujantis to reglamento 5 straipsnio 1 dalimi, licencijų 16 skiltyje nurodomas 12 skaitmenų grąžinamųjų išmokų nomenklatūroje pateiktas produkto kodas priekyje nurodant ex;
d) eksporto licencijos, paminėtos to reglamento 6 straipsnyje, galiojimo terminas apima laikotarpį nuo galutinės paraiškų pateikimo datos iki ketvirto mėnesio pabaigos, skaičiuojant nuo tos datos.
2. Nukrypstant nuo Reglamento (EB) Nr. 174/1999 10 straipsnio, po paraiškų priėmimo pagal 6 straipsnį konkurso laimėtojui nedelsiant išduodama eksporto licencija skirtam kiekiui eksportuoti.
3. Be Reglamento (EB) Nr. 174/1999 12 straipsnio 1 dalyje numatyto licencijos 22 skiltyje nurodyto įrašo, šioje licencijos skiltyje pateikiama nuoroda į šį reglamentą, galutinė paraiškų pateikimo data ir taikytinas grąžinamosios išmokos dydis. Licencijos 21 skiltis netaikoma.
9 straipsnis
Užstato grąžinimas ir negrąžinimas
1. Užstatas grąžinamas, jeigu:
a) paraiška yra negaliojanti ar atmetama;
b) įvykdyta 7 straipsnio 1 dalies b punkte nurodyta prievolė.
2. Jeigu 7 straipsnio 1 dalies b punkte nurodyta prievolė neįvykdoma, užstatas negrąžinamas vadovaujantis Reglamento (EB) Nr. 174/1999 12 straipsniu, išskyrus force majeure atvejus.
10 straipsnis
Įsigaliojimas
Šis Reglamentas įsigalioja nuo pirmos kito mėnesio po jo paskelbimo Europos Sąjungos oficialiajame leidinyje dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 26 d.